**9.b flokkur, Hoyvíkar skúli  
Sigvør Hoydal Joensen  
Mattias Ljósheim  
Petur Debes Fjallsbak  
Heiðrun Sunadóttir Fjallsbak  
ungdómstinglimir**

Ungdómstingið

**Ungdómstingmál nr. 2/2020: Uppskot til samtyktar um at matvøruhandlar lata útgingnar matvørur til eitt gott endamál**

**Uppskot**

**til**

**samtyktar**

Ungdómstingið heitir á landsstýrið um at fyrireika og leggja fram lógaruppskot, soleiðis at matvøruhandlar ikki burturbeina útgingnar matvørur, sum kunnu etast, men heldur lata tær til gott og vælgerandi endamál.

**Viðmerkingar**

Matoyðsl er ein stórur trupulleiki í Føroyum í dag, tí at vit blaka nógvan mat burtur. Matur, sum ikki er spiltur og saktans kann etast. Vit vilja heita á Løgtingið at banna slíkum misbrúki av góðum mati, tá ið hann heldur kann brúkast til okkurt annað vælgerandi endamál. Vit halda, at tað skal vera ein lóg, at matvøruhandlar, sum hava útgingnar vørur, **skulu** bjóða matin út til fólk, sum hava tørv á tí. Um maturin er spiltur og ikki kann etast, skal hann sjálvandi í skrell.

Tað ber væl til at sleppa undan matoyðsli, men tað verður ikki gjørt, tí eingin lóg er gjørd fyri at banna matoyðsli í Føroyum.

Orsøkin til at matoyðsl er ein trupulleiki er, at nógvir pengar verða settir í at framleiða mat í dag, og ein stórur partur av matinum, ið verður framleiddur, verður burturbeindur. Vit hava ringt til brennistøðina og nakrar matvøruhandlar, og tey kunnu øll staðfesta, at nógvur matur endar á brennistøðini. Vit royndu at finna nøkur hagtøl, sum vísa, hvussu nógvur matur verður burturbeindur, men tað finnast tíverri eingi hagtøl, sum vísa tað.

Samfelagið, sum vit liva í í dag, er eitt “framleiða, brúka og tveita burtur”- samfelag. Tað er ikki ein burðardyggur hugburður ella lívsstílur. Í dag miða vit ímóti tí burðardygga, so hetta er heilt vist ein týdningarmikil lóg at samtykkja. Handlar í dag fáa nýggjar vørur í heilum, og tað noyðir allar “gamlar” matvørur burtur, ið oftast ikki eru spiltar og saktans kunnu brúkast.

Fyrimunir

● Hetta lógaruppskotið er týdningarmikið í dag, tí at í staðin fyri at koyra hendan matin burtur ella á brennistøðina, so kunnu vit gera okkurt annað t.d. geva hann til fólk, ið eru í fátækraváða ella geva hann til Herbergið.

● At banna matoyðsli fer eisini at loysa seg fíggjarliga fyri landið, av tí at allur maturin kostar pengar, bæði at framleiða og flyta til Føroya.

● Tað loysir seg ikki bara fyri landið, men eisini fyri tann einstaka borgaran, tí at allur maturin, ið ikki verður seldur, kann koma væl við hjá teimum, sum ikki eru fíggjarliga væl fyri.

● At banna matoyðsli er blivið samtykt í nógvum londum. Tað ger mun á tann hátt, at hungursneyð minkar nógv og tey, ið ikki hava nógvar pengar, kunnu fáa eitt sindur av mati. Tað ger eisini, at familjur kunnu brúka meira pengar til ymiskt annað t.d frítíðarítriv til børnini.

Í Føroyum eru persónar, sum taka sær av at bera mat út til fólk, ið ikki hava nóg mikið av peningi til at keypa matin, teimum tørvar. Hetta eru eldsálir, sum hava gjørt hetta í fleiri ár. Tað er gott, tí at so verður minni av mati burturbeindur. Tíverri eru ikki serliga nógv fólk, ið taka hesi tøkini. Høvdu vit havt eina lóg, kundu vit spart nógv, og tað hevði verið lættari fyri øll.

Vansar

● Ein vansi við at banna matoyðsli er, at so noyðist mann at hava betri eftirlit við matinum og syrgja fyri, at hann verður goymdur rætt. Um ein ikki hevur eftirlit, kann maturin vera vandamikil at eta.

● Um summi fólk fáa ov nógvan ókeypis mat, kann tað minka um søluna hjá matvøruhandlunum, tí at eftirspurningurin at keypa vørurnar minkar.

Hóast hesar vansarnar halda vit tó, at hetta er vert at invistera í, tí at tað fer at hjálpa nógvum fólki, og tað fer at gera Føroyar meira burðardyggar.

Vit halda, at hetta skal verða ein lóg, tí tað loysir seg bæði fíggjarliga, sosialt og umhvørvisliga.

**Á Ungdómstingi, 3. februar 2020**

Sigvør Hoydal Joensen Mattias Ljósheim

Petur Debes Fjallsbak Heiðrun Sunadóttir Fjallsbak